n Stil Sondag en Maandag, na vele dae van afsprake en administratiewe verantwoordelikhede en laatmiddag verkeer. Ons spandeer uiteindelik die twee dae amper konstant aan die kook – peking eend, 'n baksel kaasbeskuitjies, 'n baksel brioche, 'n baksel brood. Middagete die Sondag die res van die piekniek se hoenderdytjies, slaai, en 'n tuisgemaakte suurlemoen aioli. Die resep afkomstig van Orangette, en my maagdelike probeerslag met mayonaise. Ek stamp knoffel fyn, druk 'n paar suurlemoene uit, en begin dan die stadige proses van olyfolie druppel vir druppel invoeg by die eier. Intussen is daar 'n bak pistachioroomys in die vrieskas. Met net melk en geen room is die gelato 'n revelation – jy maak 'n eiervla en roer dan fyngekapte pistachios by, en laat vries. Aanvanklik was ek bang die kleur en geur sou nie sterk genoeg figureer nie, maar dit was heeltemal verniet. Uiteindelik het ons 'n batch roomys gehad, pastelgroen en so romerig mens kan nie dink daar's geen room in nie. Ek het verlede week die laaste lekseltjie gehad, en mis dit steeds.